C 132/52
BG
Официален вестник на Европейския съюз
14.4.2023 г.
Сряда, 5 октомври 2022 r.
90. освен това настоятелно призовава ЕС да гарантира, че секретариатът на CITES възприема подход, основан на риска, за изпълнението на мисиите на CITES в държави с предизвикващи безпокойство съоръжения за отглеждане на азиатски големи котки в плен; 91. с голяма загриженост отбелязва, че и петте вида от рода Panthera (тигър, лъв, ягуар, леопард и снежен леопард) имат неблагоприятен природозащитен статус, вариращ от „почти застрашен“ до „застрашен“, а популациите им намаляват; 92. настоятелно призовава всички страни да забранят търговията, без изключение, с петте вида от рода Panthera (тигри, лъвове, ягуари, леопарди и снежни леопарди); освен това призовава държавите членки да забранят отглеждането в плен на тези видове от частни субекти, с изключение на лицензирани зоологически градини, тъй като това може да улесни незаконната търговия с тях; 93. посочва, че законната търговия с отглеждани в плен видове като тигри и други големи котки е силно пагубна, тъй като стимулира търсенето, усложнява правоприлагането и предоставя широки възможности за изпиране на пари; 94. призовава за закриване на фермите за тигри и за прекратяване на всяка търговия с отглеждани в плен тигри и техните части; 95. призовава Комисията, държавите членки и всички страни по CITES да гарантират, че африканският лъв е включен в приложение I, за да получи оптимален защитен статут, и призовава за борба срещу незаконната търговия с африкански лъвове, която е предимно с азиатски държави; Слонове 96. призовава Комисията изцяло да подкрепи и активно да се застъпи за включването на всички африкански слонове в приложение I към CITES и да се противопостави на опитите за прехвърляне на които и да е популации от слонове от приложение I към приложение II; 97. призовава Комисията и държавите членки да подкрепят разработването на проста и единна правна рамка относно търговията с живи африкански слонове, уловени от дивата природа, ограничавайки износа до програми за опазване in situ или защитени зони в дивата природа, в рамките на естествения и исторически ареал на вида в Африка; 98. подчертава позицията на държавите на разпространение на африкански слонове, принадлежащи към Коалицията за африкански слонове, и на Комисията по оцеляване на видовете към Международния съюз по опазване на природата — Група на специалистите по африкански слонове, които не одобряват извеждането на африкански слонове от дивата природа за каквото и да е използване в плен; 99. настоятелно призовава ЕС да подчертае лошото текущо прилагане на всички разпоредби на решения 18.226 и 18.227 на CITES и настоятелно да насърчава всички страни да разгледат изцяло тези разпоредби; в същото време е наясно с ангажиментите на няколко държави на разпространение на азиатските слонове да въведат по-сигурни системи за регистрация, маркиране и проследяване на живите азиатски слонове; 100. настоятелно призовава за спешно затваряне на всички оставащи законни вътрешни пазари на слонова кост, като например в Япония, и призовава ЕС и всички страни да се противопоставят на всякакви предложения, целящи премахване на ограниченията върху търговията със слонова кост; 101. призовава Комисията и държавите членки да изискват по-голяма прозрачност и подобрено управление на резервите и запасите от слонова кост и да насърчават тяхното унищожаване; 102. призовава ЕС да извърши последващи действия по своето предложение към 74-тото заседание на Постоянния комитет на CITES и да гарантира включването в докладите на информационната система за търговия със слонове (ETIS), включително в този, който ще бъде представен на CoP19, на анализ на конфискациите на слонова кост, свързани с всяка страна със законни вътрешни пазари за търговия със слонова кост, и да поиска от секретариата на CITES да използва информацията, събрана чрез процеса на мониторинг на незаконното убиване на слонове (MIKE), ETIS и Националния план за действие в областта на слоновата кост (NIAP), за да извърши анализ на това къде е вероятно да се намират най-големите недекларирани запаси; 103. настоятелно призовава ЕС и неговите държави членки да подкрепят препоръчването на преразглеждане на процеса на Националния план за действие в областта на слоновата кост (NIAP), за да се гарантира, че той остава подходящ за целта, и призовава за по-нататъшни усилия от страна на засегнатите страни в рамките на процеса на NIAP във връзка със запасите от слонова кост;